Det gør oprør i ens indre, hvis man ikke har sin ytringsfrihed, siger Pia Kjærsgaard i et stort i interview i dagbladet Politiken.

Her forklarer DF-formanden, at hun brugte 14 dage på at forklare forslaget om at forbyde visse arabiske tv-kanaler. Og problemet er der endnu, siger hun.

Borgerlige frihedsrettigheder gælder ikke for alle, ikke uanset hvad, lyder forklaringen fra 'Den sidste værdikriger' (interviewets overskrift).

Men ligger det ikke netop i ytringsfriheden, at alle skal have lov at udtrykke sig, spørger Politiken.

- Nej. Det er jeg faktisk ikke enig i, svarer Pia Kjærsgaard.

Gode muslimer, kom frem!

Vi har foreningsfrihed, men vil også gerne forbyde Hizb-ut-Tahrir, fortsætter hun.

Vi er med vores åbenhed, gæstfrihed og tolerance blevet så naive og blåøjede, at vores ytringsfrihed er i fare, mener DF-formanden.

Pia Kjærsgaard kan imidlertid godt forstå, hvis ordentlige samfundsborgere, der tilfældigvis er muslimer, føler sig ramt af værdikampen.

- Ja, det kan jeg såmænd godt. Men så er min opfordring: Kom frem og fortæl, hvem I er. Fortæl en god historie: Jeg er en ordentlig samfundsborger, jeg passer mit arbejde, lyder rådet fra Pia Kjærsgaard i Politiken.